<!-- wp:paragraph -->
<p><em>Purjelennon vuoden 2019 kurssit ovat jo täydessä vauhdissa, palaa tälle sivulle loppuvuodesta! Vuoden 2020 kurssiaikatauluista tiedotetaan mm. tällä sivulla.</em></p>
<!-- /wp:paragraph -->

<!-- wp:paragraph -->
<p>Purjelento
 on mahtava tapa lentää. Purjelentokoneessa ei ole moottoria, vaan se 
hinataan taivaalle moottorilentokoneen tai vintturin avulla. Hinauksesta
 irroitetaan yleensä puolessa kilometrissä, jonka jälkeen etsitään 
nouseva ilmavirtaus eli termiikki. Noston löytäminen on paljon helpompaa
 kuin miltä kuulostaa - normaalina kesäpäivänä niitä on kaikkialla. 
Jokainen kumpupilvi on maasta noussut ilmakupla. Aivan aloittelijatkin 
oppivat nopeasti pysymään ilmassa parikin tuntia.</p>
<!-- /wp:paragraph -->

<!-- wp:paragraph -->
<p>PIK on Suomen aktiivisimpia purjelentokouluttajia. 
Purjelentokurssiin kuuluu teoriaosuus ja lento-osuus ja kurssilla 
noudatetaan liikenteen turvallisuusvirasto Trafin hyväksymää 
koulutusohjelmaa (linkki alhaalla).</p>
<!-- /wp:paragraph -->

<!-- wp:heading {"level":3} -->
<h3>Teoriakurssi</h3>
<!-- /wp:heading -->

<!-- wp:paragraph -->
<p>Purjelentokurssin 
teoriaosuus suoritetaan kevään aikana. Teoriakurssiin kuuluu 45 
oppituntia ja se kestää noin kaksi kuukautta, kun luentoja on kahtena 
iltana viikossa.</p>
<!-- /wp:paragraph -->

<!-- wp:paragraph -->
<p>Teoriakurssin 
aiheita ovat ilmailun säädökset, rakenteet ja mekanismit, mittarit, 
aerodynamiikka, ohjausoppi, sääoppi, lentosuunnistus, purjekoneen käyttö
 ja hoito, ihmisen suorituskyky ja rajoitukset, radio- ja sähkölaitteet 
ja radiopuhelinliikenne.</p>
<!-- /wp:paragraph -->

<!-- wp:paragraph -->
<p>Teoriakurssin hinta on 100 euroa. Vuonna 2019 
teoriakurssi järjestetään yhteistyössä Nuorisoilmailijoiden (NIL) kanssa
 ja luennot ovat Otaniemessä&nbsp;klo 17.00&nbsp;tiistai- ja torstai-iltaisin helmikuulta huhtikuun alkupuolelle. Aalto-yliopiston tenttiviikoilla opetusta ei ole.</p>
<!-- /wp:paragraph -->

<!-- wp:paragraph -->
<p>Luennoilla on läsnäolopakko. Poissaolotapauksissa oppilas sopii opettajan kanssa keskenään korvaavan opetuksen järjestämisestä.&nbsp;Jokaisesta aihepiiristä on tentti, jonka läpäisyvaatimus on 75% maksimipistemäärästä.&nbsp;Kurssilta
 saa teoriatodistuksen, joka on voimassa kaksi vuotta. Jos lento-osa on 
vielä kahden vuoden jälkeen kesken, ei tunteja tarvitse istua uudestaan,
 vaan useimmiten tenttien uusiminen riittää.</p>
<!-- /wp:paragraph -->

<!-- wp:heading {"level":3} -->
<h3>Lento-osa</h3>
<!-- /wp:heading -->

<!-- wp:paragraph -->
<p>Kurssin lento-osa järjestetään keväällä/kesällä 
Räyskälän lentokentällä Lopella. Lento-osaan kuuluu vähintään 15 tuntia 
lentoaikaa ja 50 lentoa. Mukaan on luettu kurssin loppupuolella 
lennettävät 10 yksinlentoa.</p>
<!-- /wp:paragraph -->

<!-- wp:paragraph -->
<p>Lento-osa on järkevintä pyrkiä suorittamaan yhden 
kesän aikana. Lennot saa lennettyä leirimuotoisella intensiivikurssilla 
2-3 viikossa. PIKin lento-osat vuonna 2017 ajoittuvat toukokuulle ja 
kesäkuulle.&nbsp;Tarvittaessa jatketaan viikonloppuisin ja kesälomilla. 
Kaikkiaan lento-osan suorittamiseen kuluu noin 15 kokonaan lentokentällä
 lentotoiminnan parissa vietettyä päivää. Suomen kesässä ajoittainen 
vesisade tai puiden latvoissa roikkuvat pilvet voivat myös&nbsp;osittain tai kokonaan&nbsp;estää lentopäivän syntymisen, mikä lisää lentokentällä vietettyjen päivien määrää.</p>
<!-- /wp:paragraph -->

<!-- wp:paragraph -->
<p>Käytössä on 2 kpl 
kaksipaikkaisia koulukoneita, joilla voidaan kouluttaa yhteensä 6-10 
oppilasta. PIK kouluttaa lento-osalla ensisijaisesti omia jäseniään. 
Liittyäksesi jäseneksi, katso lisätiedot <a href="https://pik.ayy.fi/joomla/index.php/toiminta/jaeseneksi">"Jäseneksi" -sivulta</a>.</p>
<!-- /wp:paragraph -->

<!-- wp:paragraph -->
<p>NIL:n lento-osa 
järjestetään Räyskälä-Säätiön toimesta kesällä samassa paikassa ja 
samaan aikaan kuin PIK:n lento-osa. Räyskälä-Säätiöllä on myös 
käytössään kaksi koulukonetta.</p>
<!-- /wp:paragraph -->

<!-- wp:heading {"level":4} -->
<h4>Lento-osan vaihtoehdot</h4>
<!-- /wp:heading -->

<!-- wp:paragraph -->
<p>Käymällä teoriakurssin saat teoriatodistuksen, joka kelpaa kaikille 
suomalaisille purjelentokouluttajille.&nbsp;Lento-osan voi myös suorittaa 
esim. Hyvinkään, Nummelan tai Kymin lentokentillä toimivissa kerhoissa. 
Lisätietoa saat teoriakurssin aloitustilaisuudessa! Autamme muille 
kentille halajavia löytämään sopivan lentokouluttajan.</p>
<!-- /wp:paragraph -->

<!-- wp:heading {"level":3} -->
<h3>Kustannukset (2018 hintojen perusteella)</h3>
<!-- /wp:heading -->

<!-- wp:paragraph -->
<p>Lento-osalle PIKissä ei ole kiinteää hintaa, vaan lentämisestä 
maksetaan normaalin lentohinnaston mukaan. Kurssiin kuuluu minimissään 
15 h lentoaikaa ja 50 lentoa. Käytännössä minimien päälle lennetään 
hieman lisää, tyypillisesti esim. 17 h ja 60 lentoa.</p>
<!-- /wp:paragraph -->

<!-- wp:paragraph -->
<p>Suurin osa kuluista syntyy 
hinauslipuista, joita kuluu noin 40 - 50 kappaletta (osa hinauksesta 
lennetään matalampina, joita saa kaksi yhdellä hinauslipulla).</p>
<!-- /wp:paragraph -->

<!-- wp:paragraph -->
<p>Koneen vuokran voi maksaa 
tuntihinnalla (25 €/h tai 40 €/h riippuen koulukoneesta) tai 
könttäsummalla 450 €, joka kattaa koko kesän konevuokrat, myös kurssin 
jälkeen. Könttäsumman päälle maksetaan 10 €/h tuntihinta, jos lennetään 
kalliimmalla koulukoneella).</p>
<!-- /wp:paragraph -->

<!-- wp:paragraph -->
<p>Koululennoista opettajan kanssa 
maksetaan koululentomaksua 5 €/lento. Kurssiin kuuluvista vähintään 10 
yksinlennosta ei tarvitse maksaa koululentomaksua.</p>
<!-- /wp:paragraph -->

<!-- wp:paragraph -->
<p>Vuoden 2018 hintoihin perustuva arvio purjelentokurssin hinnoille on tällainen:</p>
<!-- /wp:paragraph -->

<!-- wp:paragraph -->
<p>Teoriakurssi 100 €</p>
<!-- /wp:paragraph -->

<!-- wp:paragraph -->
<p>Lento-osa yht. 2000 - 2900 €</p>
<!-- /wp:paragraph -->

<!-- wp:list -->
<ul><li>Kalustomaksu 70 €</li><li>Koululentomaksu 5 €/lento: n. 200 - 250 €</li><li>Konevuokra n. 400 - 600 €</li><li>Hinausliput 35 €/kpl: yht. 1400 - 2000 €</li></ul>
<!-- /wp:list -->

<!-- wp:paragraph -->
<p>Muut kulut 350 €</p>
<!-- /wp:paragraph -->

<!-- wp:list -->
<ul><li>Lääkärintarkastus 50 €</li><li>Lääkärintodistus 120 €</li><li>Lupakirja 180 €</li></ul>
<!-- /wp:list -->

<!-- wp:paragraph -->
<p>Yhteensä tyypillisesti n. <strong>3000 €</strong>.</p>
<!-- /wp:paragraph -->

<!-- wp:paragraph -->
<p>Räyskälä-Säätiön lento-osan hinta (2018) on 2600 € (ilman viranomais- ja lääkärikuluja).</p>
<!-- /wp:paragraph -->

<!-- wp:heading {"level":3} -->
<h3>Kurssin jälkeen</h3>
<!-- /wp:heading -->

<!-- wp:paragraph -->
<p>Kurssin suoritettuasi saat eurooppalaisen purjelentäjän lupakirjan 
LAPL(S). Lupakirjan haltijana voit vuokrata lentokerhoista konekalustoa.</p>
<!-- /wp:paragraph -->

<!-- wp:paragraph -->
<p>Kurssin jälkeen jatketaan harjoittelemista yksipaikkaisella koneella.
 Riittävästi harjoiteltuasi saat oikeuden lennättää matkustajia. 
Jatkokoulutusta on tarjolla matkalentoon, pilvilentoon ja taitolentoon. 
Aikaisimmillaan pääset harjoittelemaan lyhyitä matkalentoja jo 
kurssikesänä.</p>
<!-- /wp:paragraph -->

<!-- wp:paragraph -->
<p>Eurooppalaisen lupakirjauudistuksen ansiosta purjelentäjän lupakirjan
 täydentäminen moottoripurjelento- (LAPL(S)+TMG) ja/tai 
moottorilentolupakirjaksi (LAPL(A)+SEP) on entistä kevyempää. LAPL(A):n 
päälle voi suorittaa täysverisen yksityislentäjän lupakirjan (PPL) ja 
tästä eteenpäin aina ammattilentäjäksi asti. Purjelento on kuitenkin 
niin antoisaa, että koukkuun jäätyäsi saatat himoita ainoastaan 
moottoritonta lentämistä.</p>
<!-- /wp:paragraph -->