<!-- wp:paragraph -->
<p><strong>Polyteknikkojen Ilmailukerho ry:n lentosääntö</strong></p>
<!-- /wp:paragraph -->

<!-- wp:paragraph -->
<p><em>Tämä lentosääntö on hyväksytty PIK ry:n kuukausikokouksessa 19.10.2005.</em></p>
<!-- /wp:paragraph -->

<!-- wp:paragraph -->
<p><br>1 § Lentosäännön tarkoituksena on luoda pohja tehokkaalle ja turvalliselle lentotoiminnalle PIK:ssa, määritellä oikeudet, velvollisuudet ja vastuu sekä menettelytapa rikkomuksissa.&nbsp;<br><br>2 § Jokaisen lentotoimintaan osallistuvan on perehdyttävä lentosääntöön.&nbsp;<br><br>3 § Lentosäännön määräyksiä tarkennetaan johtokunnan antamalla lentotoiminta-asetuksella ja lentokoneiden varaussäännöllä. Muutokset johtokunnan antamiin sääntöihin tulevat voimaan aikaisintaan 2 viikon kuluttua muutoksesta tiedottamisesta.&nbsp;<br><br>4 § Johtokunta voi nimittää purjelento- ja moottorilentotoiminnan ohjaajat, joiden tehtävänä on kerhon lentotoiminnan kehittäminen, ohjaaminen ja kerhon sisäinen lentoturvallisuusvalvonta.&nbsp;<br><br>5 § Lentotoimintaan on oikeus osallistua kaikilla kerhon jäsenillä, jotka ovat suorittaneet kerhon jäsenmaksun, allekirjoittaneet vastuuvapaus- ja korvaussitoumuksen eivätkä ole lentokiellossa. Kerhon ulkopuolisten oikeudesta käyttää kerhon kalustoa päättää johtokunta.&nbsp;<br><br>6 § Moottorilennon kerhotarkastuslento on lennettävä:</p>
<!-- /wp:paragraph -->

<!-- wp:list -->
<ul><li>Jos lentokokemusta on alle 100 tuntia ja edellisestä lennosta on kulunut yli 6 kuukautta.</li><li>Jos lentokokemusta on 100-500 tuntia ja alle 8 tuntia viimeisen 12 kuukauden aikana ja edellisestä lennosta on kulunut yli 6 kuukautta.</li><li>Henkilön, jolla on kerhoon liittyessään lupakirja, ennen lentotoiminnan aloittamista kerhon kalustolla.</li><li>Lentokokemukseen lasketaan lennot moottoroidulla pienkoneella.</li></ul>
<!-- /wp:list -->

<!-- wp:paragraph -->
<p>Purjelennon kausitarkastuslento tulee lentää:</p>
<!-- /wp:paragraph -->

<!-- wp:list -->
<ul><li>Jos kokonaislentotuntimäärä purjekoneilla on alle 200h.</li><li>Jos edellisestä lennosta purjekoneella on yli 12 kk.</li><li>Henkilön, jolla on kerhoon liittyessään purjelentolupakirja, ennen lentotoiminnan aloittamista kerhon kalustolla.</li></ul>
<!-- /wp:list -->

<!-- wp:paragraph -->
<p>Tarkastuslento lennetään kerhon lennonopettajalle.&nbsp;<br><br>7 § Johtokunta määrittää kullekin lentokoneelle lentäjältä vaadittavan lentokokemuksen sekä koneen ensisijaiset käyttötarkoitukset.&nbsp;<br><br>8 § Jokaisella koneella on nimetty koneenhoitaja, jonka tulee valvoa koneen pysymistä lentokelpoisena ja ryhtyä tarpeellisiin toimenpiteisiin lentokelpoisuuden ylläpitämiseksi.&nbsp;<br><br>9 § Kone on lentäjän vastuulla, kunnes se on siirretty asianmukaiseen suojaan tai seuraava lentäjä ottaa sen vastuulleen.&nbsp;<br><br>10 § Ilma-aluksen päällikkö on vastuussa välillisesti tai välittömästi kerhon kalustolle aiheuttamastaan vauriosta omavastuuosuudella johtokunnan harkinnan mukaan. Jos vaurio on aiheutettu tahallisesti, törkeän tuottamuksellisesti tai jos vaurio on johtunut lentoa koskevien sääntöjen rikkomisesta, voidaan vaurion aiheuttaja velvoittaa korvaamaan kaikki vauriosta aiheutuvat kustannukset.&nbsp;<br><br>11 § Lentomaksuista päättää johtokunta. Kerhon lähettämät laskut on maksettava eräpäivään mennessä. Mikäli laskua ei ole maksettu eräpäivään mennessä, laskusta peritään kulloinkin voimassa oleva viivästyskorko. Jos jäsen ei huomautuksen jälkeen maksa laskuaan viikon sisällä, häntä voidaan rangaista lentokiellolla johtokunnan harkinnan mukaan.&nbsp;<br><br>12 § Kerhon ulkopuolisten jäsenten siirtohinaukset tehdään johtokunnan vahvistamin hinnoin ja siten, että korvauksen lennosta saa kerho.&nbsp;<br><br>13 § Ansiolento kerhon kalustolla on kielletty.&nbsp;<br><br>14 § Tämän lentosäännön rikkomisesta tai lentotoiminnan vaarantamisesta huolimattomuudella, koneeseen tulleen vian salaamisella tms. rangaistaan puhuttelulla tai lentokiellolla johtokunnan harkinnan mukaan. Vakavista tapauksista seuraa kerhosta erottaminen määräajaksi tai kokonaan kerhon yleisen kokouksen päätöksen mukaan.&nbsp;<br><br>15 § Jos lentäjä syyllistyy varomattomuuteen tai huolimattomuuteen, lennonopettajalla, tyyppikouluttajalla tai moottori- tai purjelentotoiminnan ohjaajalla on oikeus asettaa lentäjä tilapäiseen lentokieltoon. Lentokielto on voimassa kunnes johtokunta on käsitellyt asian. Asia tulee käsitellä mahdollisimman nopeasti.&nbsp;<br><br>16 § Jos lentotoiminnan vaarantuminen on johtunut lentäjän kokemattomuudesta, annettakoon lisäkoulutusta opettajan määräämässä laajuudessa.&nbsp;<br><br>17 § Näiden sääntöjen lisäksi on noudatettava viranomaisten ja lentopaikkojen määräyksiä.&nbsp;<br><br>18 § Muutokset tai lisäykset näihin sääntöihin tulevat voimaan, kun kerhon kokous on ne hyväksynyt vähintään kolmen neljäsosan (3/4) ääntenenemmistöllä. Muutosesitys on mainittava kokouskutsussa.</p>
<!-- /wp:paragraph -->